

VLADA REPUBLIKE HRVATSKE

Zagreb, 4. svibnja 2023.

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**PREDLAGATELJ:**Ministarstvo pravosuđa i uprave

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**PREDMET:**Prijedlog odluke o pokretanju postupka za sklapanje Konvencije o međunarodnoj suradnji u istrazi i kaznenom progonu počinitelja zločina genocida, zločina protiv čovječnosti, ratnih zločina i drugih međunarodnih kaznenih djela

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**P R I J E D L O G**

Na temelju članka 7. Zakona o sklapanju i izvršavanju međunarodnih ugovora („Narodne novine“, broj 28/96.), Vlada Republike Hrvatske je na sjednici održanoj \_\_\_\_\_\_\_ 2023. donijela

**O D L U K U**

**o pokretanju postupka za sklapanje** **Konvencije** **o međunarodnoj suradnji u istrazi i kaznenom progonu počinitelja zločina genocida, zločina protiv čovječnosti, ratnih zločina i drugih međunarodnih kaznenih djela**

**I.**

Na temelju članka 139. Ustava Republike Hrvatske („Narodne novine“, br. 85/10. – pročišćeni tekst i 5/14. – Odluka Ustavnog suda Republike Hrvatske) pokreće se postupak za sklapanje Konvencije o međunarodnoj suradnji u istrazi i kaznenom progonu počinitelja zločina genocida, zločina protiv čovječnosti, ratnih zločina i drugih međunarodnih kaznenih djela (u daljnjem tekstu: Konvencija).

**II.**

Inicijativu za sklapanje mnogostranog međunarodnog ugovora o uzajamnoj pravnoj pomoći i izručenju u nacionalnim procesuiranjima najtežih međunarodnih zločina predvode Kraljevina Belgija, Kraljevina Nizozemska, Republika Slovenija, Argentinska Republika, Mongolija i Republika Senegal.

Do sada su održane dvije pripremne konferencije 2017. i 2019. godine na kojima se raspravljalo o tekstu mnogostranog međunarodnog ugovora. Radi se o samostalnom procesu, izvan okvira Ujedinjenih naroda i drugih međunarodnih organizacija. Na posljednjoj pripremnoj konferenciji koja se održala u ožujku 2019. u Noordwijku, Kraljevina Nizozemska, sudjelovali su i predstavnici Ministarstva pravosuđa i uprave Republike Hrvatske kao promatrači na poziv organizatora.

Vlada Republike Hrvatske je na sjednici održanoj 3. siječnja 2020. donijela Zaključak, KLASA: 022-03/19-07/484, URBROJ: 50301-25/06-20-2, kojim se prihvaća Trajna izjava - Međunarodna inicijativa za otvaranje pregovora o Mnogostranom međunarodnom ugovoru o uzajamnoj pravnoj pomoći i izručenju u nacionalnim procesuiranjima najtežih međunarodnih kaznenih djela (zločina genocida, zločina protiv čovječnosti i ratnih zločina), te je ovlastila ministra pravosuđa i uprave da, u ime Republike Hrvatske, potpiše Trajnu izjavu.

Ministarstvo pravosuđa i uprave zaduženo je za koordinaciju i provedbu svih aktivnosti koje proizlaze iz Trajne izjave.

Iako se Diplomatska konferencija trebala održati u lipnju 2020., odgođena je zbog pandemije COVID-19. Diplomatska konferencija održat će se od 15. do 26. svibnja 2023. u Ljubljani, Republika Slovenija.

Republika Hrvatska pozvana je sudjelovati na Diplomatskoj konferenciji za pregovore o Konvenciji.

**III.**

Sklapanje Konvencije predlaže se s ciljem stvaranja potrebnog međunarodnopravnog okvira za unaprjeđenje međunarodne suradnje između njezinih država stranaka s ciljem jačanja borbe protiv nekažnjivosti zločina genocida, zločina protiv čovječnosti, ratnih zločina i drugih međunarodnih kaznenih djela.

Inicijalna skupina država pripremila je nacrt teksta Konvencije, na temelju kojega će se pregovarati na Diplomatskoj konferenciji za pregovore o Konvenciji. Novi nacrt teksta Konvencije rezultat je tri kruga virtualnih konzultacija u lipnju i studenom 2021. te u lipnju 2022.

Nacrt konvencije sadrži opće odredbe, odredbe o središnjem tijelu i komunikaciji, uzajamnoj pravnoj pomoći, izručenju, transferu osuđenih osoba, žrtvama, svjedocima, vještacima i drugim osobama te završne odredbe.

**IV.**

Prihvaća se Nacrt konvencije kao osnova za vođenje pregovora.

Nacrt konvencije iz stavka 1. ove točke sastavni je dio ove Odluke.

**V.**

Određuje se izaslanstvo Republike Hrvatske za vođenje pregovora u sljedećem

sastavu:

* predstavnik Ministarstva pravosuđa i uprave, voditelj izaslanstva
* predstavnik Ministarstva pravosuđa i uprave, član

Troškovi za rad izaslanstva obuhvaćaju troškove vođenja pregovora, a sredstva su osigurana u okviru redovne aktivnosti Ministarstva pravosuđa i uprave, te nije potrebno osigurati dodatna sredstva iz Državnog proračuna Republike Hrvatske.

**VI.**

Ovlašćuje se ministar pravosuđa i uprave da, u ime Republike Hrvatske, potpiše Konvenciju.

**VII.**

Izvršavanje Konvencije neće zahtijevati osiguranje dodatnih financijskih sredstava u državnom proračunu Republike Hrvatske.

**VIII.**

Konvencija ne zahtjeva donošenje novih ili izmjenu postojećih zakona, ali podliježe potvrđivanju sukladno članku 18. Zakona o sklapanju i izvršavanju međunarodnih ugovora.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

U točki I. navodi se Ustavna osnova na temelju koje se pokreće postupak za sklapanje Konvencije.

U točki II. navodi se ocjena dosadašnjeg odnosa između Republike Hrvatske i predvodnika Inicijative za sklapanje mnogostranog međunarodnog ugovora o uzajamnoj pravnoj pomoći i izručenju u nacionalnim procesuiranjima najtežih međunarodnih zločina (Kraljevina Belgija, Kraljevina Nizozemska, Republika Slovenija, Argentinska Republika, Mongolija i Republika Senegal).

Države inicijatorice obratile su se Republici Hrvatskoj i zatražile službenu potporu Republike Hrvatske navedenoj inicijativi. Republika Hrvatska je, kao država koja je iskazala službenu potporu predmetnoj inicijativi, od strane država inicijatorica, pozvana sudjelovati na Diplomatskoj konferenciji za pregovore o Konvenciji o međunarodnoj suradnji u istrazi i kaznenom progonu počinitelja zločina genocida, zločina protiv čovječnosti, ratnih zločina i drugih međunarodnih kaznenih djela, koja će se održati od 15. do 26. svibnja 2023. u Ljubljani, Republika Slovenija.

Nastavno na navedeno, Ministarstvo pravosuđa i uprave predlaže Vladi Republike Hrvatske donošenje Odluke o pokretanju postupka za sklapanje Konvencije. Republika Hrvatska će temeljem donesene Odluke ravnopravno s drugim državama sudjelovati na Diplomatskoj konferenciji za pregovore o navedenoj Konvenciji.

U točki III. navode se razlozi zbog kojih se predlaže sklapanje Konvencije. Države podupirateljice Inicijative za sklapanje mnogostranog međunarodnog ugovora o uzajamnoj pravnoj pomoći i izručenju u nacionalnim procesuiranjima najtežih međunarodnih zločina (tzv. MLA inicijativa) smatraju da je postojeći pravni sustav nedostatan za učinkovitu suradnju između država u istragama i progonima zločina genocida, zločina protiv čovječnosti i ratnih zločina. Mnogostrani međunarodni ugovor u odnosu na dvostrane međunarodne ugovore pružio bi koherentniji pristup za sve države i oslanjao bi se na Rezoluciju Opće skupštine UN-a 3074 (XXVIII) o načelima međunarodne suradnje u otkrivanju, uhićenju, izručenju i kažnjavanju osoba krivih za ratne zločine i zločine protiv čovječnosti.

Međunarodni ugovor pokrivao bi uzajamnu pravnu pomoć i izručenja za nacionalno procesuiranje zločina genocida, zločina protiv čovječnosti i ratnih zločina. Inicijativu kroz formalnu potporu (potpisivanjem Trajne izjave, ili kroz zajedničku izjavu sa Skupštine država članica Rimskog statuta Međunarodnog kaznenog suda održane 2013.) do sada je podržalo 77 država.

U točki IV. navodi se da se prihvaća Nacrt konvencije, kao osnova za vođenje pregovora, koji čini sastavni dio ove Odluke.

U točki V. određuje se sastav izaslanstva Republike Hrvatske za vođenje pregovora, te se navodi da troškovi za rad izaslanstva obuhvaćaju troškove vođenja pregovora, da su sredstva osigurana u okviru redovne aktivnosti Ministarstva pravosuđa i uprave, te da nije potrebno osigurati dodatna sredstva iz Državnog proračuna Republike Hrvatske.

U točki VI. navodi se da se ovlašćujeministar pravosuđa i uprave da, u ime Republike Hrvatske, potpiše Konvenciju.

U točki VII. navodi se da izvršavanje Konvencije neće zahtijevati osiguranje dodatnih financijskih sredstava u državnom proračunu Republike Hrvatske.

U točki VIII. navodi se da Konvencija ne zahtjeva donošenje novih ili izmjenu postojećih zakona, ali podliježe potvrđivanju sukladno članku 18. Zakona o sklapanju i izvršavanju međunarodnih ugovora.